Ѻба́че поне́же сплете́нный съ єстество́мъ ума̀ прело́гъ, никогда́же преста́нетъ ѿ негѡ̀, до́ндеже дне́шнее бу́детъ, и по глаго́лющему, до́ндеже дви́гнутся сѣ̂ни, то̀ є́сть, до́ндеже пре́йдемъ ѿ настоя́щія жи́зни, показу́ющія а́ки въ зерца́лѣ и гада́ніи ѡсѣне́ннѣ и́стину: подоба́етъ препа́дающымъ ѿ видѣ́нія и взира́нія, єди́нагѡ па́че ума̀ незда́ннагѡ, ухищря́тися стоя́ти, я́кѡ въ бли́жнемъ въ мы́сленныхъ незда́нныхъ, я́кѡ да па́ки скорѣ́е къ єди́ному па́че ума̀ незда́нному бу́детъ на́мъ возвраще́ніе